  Майя Бывальцева 2022-тӥ арын Удмуртилэн литературая шоркарез Дэри ёрос луоз. Йӧскалык лыдӟиськоннилэн «Удмурт Элькунысь муниципал кылдытэтъёслэн литератураоссылэн нуналъёссы» ӵектосэз улсын эстафетаез солы Сарапул сётӥз. Со сярысь лыдӟетъюртлэн пресс-службаез ивортӥз. Сарапулэз литературая шоркаен 2020-тӥ арын ялӥзы. Элькунысь огезлэн вашкала карлэн литература улонэзлы сӥзем бадӟым ужрадъёсты ортчыны пандемия люкетӥз. Озьы ке Йӧскалык лыдӟетъюрт но элькунысь вань лыдӟиськонниос ӵектос улсын лулчеберетъя но югдытонъя уж нуизы. Ӵектос улсын 21-тӥ южтолэзе Сарапул карлэн литературая огъя нуналэз ортчиз. Элькунысь вань каръёсын но ёросъёсын пумиськонъёс, флешмобъёс, презентациос, квестъёс но Сарапулысь гожъясьёслэн но кылбурчиослэн улонзылы но творчествозылы сӥзем мукет ужрадъёс радъяськизы. Со сяна, ар ӵоже книга адӟытонъёс ужазы. Эстафетаез сётон ужрадын но Кам шур вылысь карысь гожъясьёслэн но кылбурчиослэн произведениоссы чузъяськизы, творчествоя коллективъёс яркыт номеръёссэс возьматӥзы.  Тодэ вайытом, Удмуртиысь Йӧскалык лыдӟетъюртлэн ӵектосэз 2017-тӥ арын Алнаш ёрос литературалэн ареныз кутскиз. 2018-тӥ арын проектэз Можга ёрос азьланьтӥз, собере эстафетаез Пичи Пурга ёрослы сётӥзы. Пичи Пурга ёрос литературалэсь нуналъёс усьтонлы сӥзем сӥё-дано ужрад Калыкъёслэн эшъяськон юртазы ортчытӥзы.  Тегъёс: Сарапул Литература Удмуртия Дэри Йӧскалыклыдӟетъюрт  